Til Naturklagenævnet			Hundested den 3. august 2009

Bemærkninger til Halsnæs kommunes kommentarer til By og Lands klage over Halsnæs Kommunes miljørapport for udvidelse af Hundested Havn. 
J. nr.: NKN-33-03177-ajens.
Sagsbehandler: Fuldm. Majbrit Costigan.

Foreningen vil gerne slå fast, at den VVM-redegørelse, der er udarbejdet i 2001, samt det tilhørende regionplantillæg ikke længere er fuldt gyldigt plangrundlag for den udvidelse af Hundested Havn, som er omfattet af Lokalplan 97 og den tilhørende miljørapport, som der er klaget over.
Vi mener det sandsynliggjort, at der planlægges stenknusning på området, og derfor kan aktiviteterne ikke sidestilles med lettere industri. Desuden mener vi ikke, at støjkravene fra området til omgivelserne nu og i fremtiden kan og vil blive overholdt. Endelig har der - efter at stenværket nu i næsten et halvt år har været i drift - vist sig alvorlige støvgener, og disse er ikke i tilstrækkelig grad behandlet i den foreliggende VVM-redegørelse.

Foreningens bemærkninger til de punkter, Halsnæs Kommune har kommenteret over for Naturklagenævnet, er følgende:

Punkt 4.1 og 4.2.2
Halsnæs Kommune har ud fra den ulovlige aktivitet, BG Stone har udført fra februar til juni, vurderet, at virksomheden kan sidestilles med lettere industri. Da det er planlagt, at der fremover skal foregå stenknusning på området, mener vi ikke, dette kan være en rigtig vurdering. Dette begrundes af følgende:

Rene Birch, direktør for BG Stone, har, som også nævnt i den oprindelige klage, i Halsnæsposten den 13. oktober 2008 udtalt: - Vi skal bruge området til opbevaring og bearbejdning af sand og grus ude fra havet, men også granit fra vores brud i Norge, som knuses til skærver til beton og asfalt. Der er ikke belæg for at tro, at direktøren ikke ved, hvad der skal foregå på virksomhedens område.

Havnefoged Søren Brink udtalte også, den 19. maj 2009, på en rundvisning på det nye område at BG Stone ville knuse sømaterialer hentet i de omkringliggende farvande. Ved denne lejlighed fremviste han den stenknuser, BG Stone allerede har afprøvet og opstillet på området. Der er ikke belæg for at tro, at man opstiller en stenknuser, hvis man ikke har intentioner om at benytte den.

Halsnæs Kommune skriver også i deres svar til Naturklagenævnet, at hvis der "i et større omfang" skal knuses sten, skal aktiviteten vurderes på ny. Så det er altså ikke kommunen helt ubekendt, at der skal foregå stenknusning på området. 

Ud fra ovenstående oplysninger anser vi det som højst sandsynligt at man påtænker stenknusning (i større eller mindre omfang) på området, og man bør med det samme tage stilling til, om stenknusning overhovedet kan tillades, og gøre det klart under hvilke forudsætninger en afgørelse træffes. Dette vil spare alle involverede parter for senere at skulle igennem en ny sagsbehandling, når stenknusningen påbegyndes.
Halsnæs kommunes formulering med stenknusning:” i et større omfang” er ikke præcist nok.

Ifølge Håndbog for Miljø og Planlægning side 219 er stenknuserier placeret i Afstandsklasse 6-7, men der står også at:” for stenknuserier er en afstand på 1000 m til boliger ikke urealistisk som udgangspunkt”. 

Punkt 4.3 Trafik
Med den udvikling der har været i byen siden 2001, hvor man nu forsøger at skabe en bedre sammenhæng mellem by og havn, viser det store tilladelige antal ekstra lastbiler i den nuværende VVM netop, at der er et stort behov for en ny VVM redegørelse. Dette behov accentueres af, at havnen måske vil få tilladelse til kørsel med modulvogntog helt frem til havnearealet - dvs. gennem hele Hundested by.

Punkt 6.2.7
Afstanden fra området til nærmeste bolig er under 300 m, afstand til Hundested Kro’s  hotel bygning 200 m, og afstand til nærmeste offentligt tilgængeligt rekreativt område (kaldet Mellemrummet) 200 m. Mellemrummet er et rekreativt område placeret mellem Trafikhavnen og det nærmeste boligområde.
Som det fremgår af støjkort fra BG Stone A/S udarbejdet til brug for Byrådets beslutning om midlertidig tilladelse efter § 17, stk. 2, bliver Mellemrummet allerede i dag belastet med en støj, der langt overskrider den tilladelige grænse på 40 dB. Støjkortet viser en belastning, der er over 58dB.  Dette betyder at stenværket allerede nu burde have stoppet driften.
Mellemrummet er i Lokalplan 97 ikke medtaget som et offentligt tilgængeligt rekreativt område, som der skal tages specielle støjhensyn til. Dette er en alvorlig mangel. 

Når vi henviser til BG Stones plads i Hvalsø, er det fordi man her har en stenknuser som den, man må forvente, der skal benyttes på Hundested Havn.  Der har her været klaget over specielt støjen fra denne stenknuser fra beboere i en afstand helt op til 1000 m.
 
Punkt 6.2.10
Bunkerne af sand og grus ligger allerede i dag som en kompakt masse i mindst 8,5 meters højde og blokerer for alt udsyn. 
Da der er en grænse for, hvor tæt pakhuse kan placeres, specielt hvis man tager hensyn til udsigten fra byen, vil man ved denne udnyttelse kunne få åbne områder med mulighed for udsyn over vandet. Containere, der ind- og udskibes, vil jævnligt være i bevægelse, og derfor ikke konstant spærre for udsynet på samme måde som grusbunkerne gør i dag.
Derfor mener vi, at den anvendelse af området, som beskrives i VVM-redegørelsen, tager større hensyn til udsigten end hvis der placeres grusbunker.

Punkt 6.2.11
Det er klart at man ikke kan lovgive om antallet af arbejdspladser på et fremtidigt område. Men når vi henviser til de 100 arbejdspladser VVM-redegørelsen forventer, er det for at vise endnu et eksempel på, at den nuværende VVM-redegørelse er ude af trit med, hvad der nu planlægges på havnen, hvorfor en revideret VVM-redegørelse vil være på sin plads. 
De 30000 m2 som BG Stone har lejet har indtil nu genereret 2 arbejdspladser. Udover dette er ca. 20.000 m2 udlagt til lystbådehavn, og de sidste 20.000 m2 skal formodentlig benyttes til containerhåndtering. De to sidste anvendelser genererer formodentlig kun meget få arbejdspladser. Det må være muligt at benytte området på en måde, så man kommer tættere på det antal arbejdspladser, der forventes i VVM-redegørelsen.

Vi har hermed kommenteret Halsnæs Kommunes kommentarer til Foreningen By og Lands klage over Halsnæs Kommunes miljørapport for udvidelsen af Hundested Havn, og begrundet hvorfor vi mener, der bør udarbejdes en ny VVM-redegørelse. 

Med venlig hilsen
By og Land - Halsnæs

Kirsten Møller /Leif Normann Jeppesen